**251. sz. előterjesztés**

**Minősített szótöbbség**

**Előterjesztés Tolna Város Önkormányzata Képviselő-testületének és Fácánkert Község Önkormányzata Képviselő-testületének 2019. december 12-i együttes ülése III. napirendi pontjához:**

**Javaslat a Tolnai Közös Önkormányzati Hivatal Alapító Okiratának elfogadására**

**Előadó:** Appelshoffer Ágnes polgármester

 Orbán Zsolt polgármester

**Véleményezi:** Jogi Bizottság

**Tisztelt Képviselő-testület!**

Az államháztartásról szóló 2011. évi CXCV. törvény (továbbiakban: Áht.) 7/A.§- a értelmében költségvetési szerv akkor alapítható, ha a közfeladat alaptevékenységként való ellátása ekként biztosítható, a működéséhez szükséges feltételek adottak, az ellátandó feladat hatékonyan teljesíthető és a költségvetési szerv működtetéséhez szükséges pénzügyi fedezet rendelkezésre áll.

Az Áht. 8. § (1) bek. szerint Költségvetési szerv alapítására jogosult

*a)* központi költségvetési szerv esetén az Országgyűlés, a Kormány vagy a miniszter,

*b)* helyi önkormányzati költségvetési szerv esetén a helyi önkormányzat – a közös önkormányzati hivatal esetén a Mötv.-ben foglaltak szerint az érintett helyi önkormányzatok –, a helyi önkormányzatok társulása, a térségi fejlesztési tanács, az átalakult nemzetiségi önkormányzat,

*c)* nemzetiségi önkormányzati költségvetési szerv esetén a nemzetiségi önkormányzat vagy a nemzetiségi önkormányzatok társulása,

*d)* köztestületi költségvetési szerv esetén a köztestület.

Az Áht. 8/A.§ szerint az Országgyűlés vagy a Kormány által alapított költségvetési szerv alapításáról jogszabályban, más alapító szerv által alapított költségvetési szerv esetén alapító okiratban kell rendelkezni. Jogszabállyal alapított költségvetési szerv esetén – a jogszabályban megjelölt alapítási időpontot megelőzően – a költségvetési szerv alapításáról alapító okiratot is ki kell adni.

A Tolnai Közös Önkormányzati Hivatalt – jogutódlással - Tolna Város Önkormányzata és Fácánkert Község Önkormányzata kívánja létrehozni 2020. január 1. napjától, a korábban elfogadott megállapodás alapján. A Képviselő-testületeknek az Áht. vonatkozó előírásai szerint, a mellékelt alapító okiratot is jóvá kell hagyniuk.

A fentebb leírtak alapján az alábbi határozati javaslat elfogadását javaslom a Tisztelt Képviselő-testületeknek!

**Határozati javaslat:**

**Tolna Város Önkormányzata Képviselő-testületének /2019. (XII.12.) önkormányzati határozata** **a Tolnai Közös Önkormányzati Hivatal Alapító Okiratának elfogadásáról:**

1. Tolna Város Önkormányzatának Képviselő-testülete a Tolnai Közös Önkormányzati Hivatal Alapító Okiratát a határozat melléklete szerinti tartalommal jóváhagyja.
2. A Képviselő-testület felkéri Ezerné dr. Huber Éva jegyzőt, hogy a törzskönyvi bejegyzési eljárást a Magyar Államkincstárnál indítsa meg, és a szükséges egyéb adminisztratív feladatokat végezze el.

**Felelős:** Ezerné dr. Huber Éva jegyző (a 2. pontban foglaltakért)

**Határidő:** 2019. december 31. (a 2. pontban foglaltakra)

**Határozati javaslat:**

**Fácánkert Község Önkormányzata Képviselő-testületének /2019. (XII.12.) önkormányzati határozata a Tolnai Közös Önkormányzati Hivatal Alapító Okiratának elfogadásáról:**

Fácánkert Község Önkormányzatának Képviselő-testülete a Tolnai Közös Önkormányzati Hivatal Alapító Okiratát a határozat melléklete szerinti tartalommal jóváhagyja.

**Tolna, 2019. december 4.**

 **Appelshoffer Ágnes sk. Orbán Zsolt sk.**

 **polgármester polgármester**

**A kiadmány hiteléül:**

**Ezerné dr. Huber Éva**

**jegyző**

**Az előterjesztést készítette:** Ezerné dr. Huber Éva jegyző

**A napirendhez meghívottak köre:** -